b'\n_START_ARTICLE_\nTrallfa\n_START_PARAGRAPH_\nTrallfa AS er et norsk selskap som n\xc3\xa5 (2010) opererer innenfor de tre hovedomr\xc3\xa5dene eiendom, helse og finans. Det Trallfa-navnet f\xc3\xb8rst og fremst forbindes med er utvikling og produksjon av industriroboter. Trallfa var f\xc3\xb8rst i verden i utviklinga av industriroboter og var en ledende produsent av slike p\xc3\xa5 1970- og 1980-tallet. Denne delen av bedriften ble overtatt av ASEA (som senere fusjonerte med Brown, Boveri & Cie til ABB).\n_START_SECTION_\nHistorie\n_START_PARAGRAPH_\nNils Underhaug startet i 1941 bedriften Trallefabrikken for produksjon av traller, vogner og trilleb\xc3\xa5rer. Bedriften ble etterhvert Nordens st\xc3\xb8rste produsent av ikke-motorisert transportutstyr. I 1964 startet Trallfa utviklinga av verdens f\xc3\xb8rste industrirobot for \xc3\xa5 kunne spr\xc3\xb8ytelakkere trilleb\xc3\xa5rene uten at mennesker var i direkte kontakt med denne helsefarlige operasjonen. Sentral i utviklinga av roboten var Ole Molaug._NEWLINE_Roboten ble i 1966 tatt i bruk i Trallfas produksjon av transportutstyr, i 1969 ble roboten gjort til et produkt i seg selv og industriroboter ble etterhvert selskapets viktigste produkt. P\xc3\xa5 1970- og 1980-tallet ekspanderte Trallfa p\xc3\xa5 verdensmarkedet b\xc3\xa5de i form av salgskontorer i mange land, men ogs\xc3\xa5 med produksjon utenlands. I 1985 hadde datterselskapet Trallfa Robot AS 50% av verdensmarkedet for industriroboter for overflatebehandling. _NEWLINE_I siste halvdel av 1980-tallet ble deler av aksjene i Trallfa Robot AS solgt til ASEA i flere omganger slik at selskapet i 1989 var heleid av ASEA. Historien videre er en lang rekke av fisjoner og fusjoner til dagens situasjon med eierinteresser innen eiendom, helse og finans.'